Erfaringssrapport

Introduktion

Jeg læser til daglig på SDU i Odense og har været afsted af hele to omgange. Først i august 2023, hvor jeg var afsted på 9. semester og så igen i marts 2024, hvor jeg var afsted på 10. semester. Turen i august var ”frivillig”, og turen i marts har jeg fået merit for som en del af K7 4 ugers medicinske ophold.

Sommer vs vinter

Jeg har dermed fået lov til at opleve skønne Ilulissat til både sommer og vinter. Jeg kan virkelig anbefale begge dele. Begge måneder har været fyldt med lys og sol, dog selvfølgelig mest august, hvor der er midnatssol i starten. Er man, som jeg var, lidt forvirret over hvor meget lys der den pågældende måned man skal afsted, kan jeg anbefale denne hjemmeside:

<https://www.timeanddate.com/sun/greenland/ilulissat>  
Kommer man om sommeren er der rig mulighed for at se hvaler. Det er en kæmpe oplevelse hver eneste gang man ser dem og man bliver ærlig talt lidt afhængig af det - manglede dem i hvert fald en smule da jeg kom tilbage i marts :-). Derudover kan man også sejle, hvilket ikke er altid muligt i marts på grund af havis. Til gengæld er der om vinteren mulighed for sne og is aktiviteter: såsom hundeslæde- snescooter- eller skiture, kælke og isfiske. Ej at forglemme nordlys!

Klinikophold  
Når du får tildelt dit klinikophold via IMCC Grønland og gerne vil skrive til sygehuset for at få planlagt nærmere, så skal du ikke blive frustreret, hvis de ikke svarer dig. De har meget at se til deroppe, og nogle gange kan e-mails godt lige glippe i svinget. Forsøg at skriv igen efter lidt tid, og så skal der nok være hul igennem på et tidspunkt. For mig var der sket nogle kommunikative misforståelser, så de vidste faktisk ikke jeg kom. Det hele gik dog så fint alligevel. Hvilket leder mig til den Grønlandske ’Way of life’ hvor man generelt ikke planlægger så meget. Man tager tingene dag for dag. De er vant til at deres hverdag er styret af vejret, og hvis vejret er dårligt, så kan man have lagt nok så mange planer, men man kommer altså ingen vegne. Det er faktisk rigtigt rart at opleve. Grønlændere har sjældent travlt og har et form for motto nemlig “Ajungilak” der betyder noget ala ’det hele går nok’ eller ’der i orden’.

Den kliniske hverdag er rigtig godt beskrevet i de andre erfaringsrapporter fra Ilulissat, så dem vælger jeg ikke at gentage, men anbefaler dig at læse.

Bolig

Som studerende bor man ovenpå sygehuset på studenterloftet, sammen med andre studerende både grønlandske og danske. Der er seks værelser samt køkken og bad til deling. Det plejer at fungere og være ret hyggeligt. Der er tre værelser, der vender ud til havet og tre værelser, der har en lidt kedeligere udsigt. Der er som regel mulighed for at bytte værelse undervejs, så hvis du havner på et lidt kedeligt værelse, så frygt ikke. Sygehusets wifi dækker også studenterloftet i varierende grad, så du slipper for at købe Grønlandsk data, som kan være ret dyrt. Der er også en stue med to sofaer og en kæmpe fladskærm. Hvis fladskærmen ikke er forbundet til internet, så skal du bare stikke lan-stikket fra væggen ind i tv’et og så kan du altså streame alverdens serier og film med din nye makker.

Fritiden

Naturen byder på en masse muligheder. Der findes fire vandreruter: gul, rød, blå og orange og så skuffer en gåtur ved isfjorden heller aldrig. Turene er aldrig de samme. Isbjerge har flyttet sig eller ændret udseende, og lyset er altid forskelligt i forhold til hvilken tid på dagen du er ude.

Hvis du har sparet lidt op eller været så heldig at modtage legater, så er der også et væld af muligheder. Der er selvfølgelig hundeslæde- og snecooterturene, men der er også mulighed for at komme ud og sove i Iglo, og om sommeren kan man komme ud og overnatte på en gletcher.

Folk er generelt rigtig flinke og imødekommende. Mange er klar på at lave ting i fritiden. Det kan være alt lige fra strikkeaften, vinterbadning eller bingo.

En lille sidenote er; at det i mellemtiden mellem mit første og andet ophold var blevet en ting at de medicinstuderende skulle være socialansvarlige. Dette indebar at lave opslag på en fælles Facebook side omkring fredagsbar og andre sociale aktiviteter. Så hvis du har en social ansvarlig gemt inde i dig så fyrer du den bare af, men jeg vil også nævne, at det er helt okay at takke nej tak til den del. Det er helt forståeligt hvis dit fokus ligger andre steder.

Legater

Til mit første ophold søgte jeg cirka seks legater, men modtog desværre intet. Her til mit andet ophold var tiden knap og jeg nåede dermed kun at søge ét, nemlig SDU-internationaliserings pulje, som jeg stadig mangler at høre fra, da der først er frist i slutningen af maj. Der kunne evt. godt være bid. Man kan få op til 2000 kr. når det drejer sig om Grønland.

Take home

Hvis du ikke allerede har gjort det, så skynd dig at søge. Som Farid beskriver det i erfaringsrapporten fra november 2023: Det er Fucking fedt, fucking hårdt og fucking det hele værd!